**S t a n o v i s k o**

**hlavného kontrolóra k návrhu na zmenu č. 1 Programového rozpočtu Mesta Stará Ľubovňa na rok 2016**

Kontrolná činnosť hlavného kontrolóra Mesta Stará Ľubovňa je vykonávaná v zmysle zákona č. 369/1990 Zb. o obecnom zriadení v znení neskorších predpisov a riadi sa jednotlivými ustanoveniami zákona č. 502/2001 Z. z. o finančnej kontrole a vnútornom audite v znení neskorších predpisov. Cieľom finančnej kontroly je zabezpečiť o.i. aj včasné a spoľahlivé informovanie vedúceho orgánu verejnej správy o úrovni hospodárenia s verejnými prostriedkami a o vykonávaných finančných operáciách.

V záujme zachovania zákonnosti, predovšetkým so zameraním sa na dodržiavanie hospodárnosti, efektívnosti, účinnosti a účelnosti pri hospodárení s verejnými prostriedkami je povinnosťou mesta :

* sledovať v priebehu rozpočtového roka vývoj hospodárenia podľa rozpočtu a v prípade potreby vykonávať zmeny rozpočtu,
* vykonávať v priebehu rozpočtového roka monitorovanie a hodnotenie plnenia programov rozpočtu a vykonávať zmeny programov rozpočtu,
* vykonávať v priebehu celého roka kontrolu hospodárení s rozpočtovými prostriedkami podľa osobitných predpisov.

V súlade s ustanovením § 18f ods. 1 písm. c) zákona č. 369/1990 Zb. o obecnom zriadení v znení neskorších predpisov, **p r e d k l a d á m** na rokovanie Mestského zastupiteľstva v Starej Ľubovni odborné stanovisko hlavného kontrolóra k návrhu na zmenu č. 1 Programového rozpočtu Mesta Stará Ľubovňa na rok 2016 (ďalej len „návrh zmeny rozpočtu mesta“).

Programový rozpočet mesta **je základom finančného hospodárenia a zároveň** základným programovým dokumentom, podľa ktorého a na základe ktorého mesto plánuje realizáciu a finančné zabezpečenie svojich úloh a povinností, ktoré plní v súlade s osobitnými predpismi. Rozpočet mesta vyjadruje samostatnosť hospodárenia, obsahuje zámery a ciele, ktoré bude mesto realizovať z výdavkov rozpočtu mesta, napr. Rozvojový program mesta, Program hospodárskeho a sociálneho rozvoja a pod. Iba v prípade dostatočného finančného zabezpečenia môže mesto realizovať a plniť úlohy, môže pristupovať k záväzkom v dodávateľsko – obchodných vzťahoch alebo obdobných formách.

Pri spracovaní predkladaného stanoviska som **vychádzal z posúdenia predloženého návrhu** na zmenu rozpočtu mesta z dvoch hľadísk :

1. hľadisko metodickej a formálnej správnosti rozpočtu,

2. vecné hľadisko.

**Metodická a formálna správnosť rozpočtu**

Návrh rozpočtu je **spracovaný v súlade s platnými všeobecne záväznými právnymi predpismi,** (v čase spracovávania návrhu), ktoré predkladateľ uvádza vo svojom návrhu. Všeobecné záväzné nariadenia ani interné riadiace akty, ktoré by boli podkladom pre spracovanie, predkladateľ neuvádza.

Vyvesením návrhu na zmenu rozpočtu mesta na úradnej tabuli mesta, dňa 10.05.2016, bola **splnená povinnosť** uložená v ustanovení § 9 ods.2 zákona č. 369/1990 Zb.o obecnom zriadení, podľa ktorého má byť návrh rozpočtu pred schválením zverejnený najmenej 15 dní spôsobom v mieste obvyklým, aby sa k nemu mohli obyvatelia vyjadriť. V rovnakom termíne bol návrh na zmenu rozpočtu zverejnený aj na webovom sídle mesta. **Pripomienky a návrhy občanov v lehote na rokovanie predložené neboli.**

Návrh na zmenu rozpočtu **obsahuje predpísanú štruktúru** podľa ustanovení § 4, § 5, § 7 a § 10 zákona č. 583/2004 Z.z. o rozpočtových pravidlách územnej samosprávy v znení neskorších predpisov. Návrh rozpočtu bol spracovaný podľa rozpočtovej klasifikácie v súlade s Opatrením MF SR č. MF/010175/2004-42, ktorým sa ustanovuje druhová klasifikácia, organizačná klasifikácia a ekonomická klasifikácia rozpočtovej klasifikácie v znení opatrení MF SR, ktoré sú záväznými norami pre zostavovanie rozpočtov územnej samosprávy. V súlade so znením opatrení sa **jednotne určujú a triedia príjmy a výdavky rozpočtu, vrátane ich vecného vymedzenia a finančných operácií s aktívami a pasívami**.

Z hľadiska metodickej a formálnej správnosti predložený návrh na zmenu rozpočtu mesta je **spracovaný do programov, podprogramov, čím zvyšuje informačnú hodnotu návrhu s možnosťou prezentovať ciele a monitorovať ich dosahovanie**. Pri zostavovaní programových štruktúr postupoval predkladateľ podľa Metodického pokynu Ministerstva financií Slovenskej republiky č. 5238/2004-42 na usmernenie programového rozpočtovania v znení dodatku č. 1 a dodatku č. 2.

Predložený návrh zmeny rozpočtu mesta je **spracovaný na požadovanej odbornej, kvalitatívnej úrovni, v textovej a tabuľkovej podobe s uvedením číselných a štatistických hodnôt\_plnenia čerpania rozpočtovej položky k 31.3.2016, doplnený o textovú časť zdôvodnenia zmeny v klesajúcich alebo narastajúcich trendoch položky**.

Návrh zmeny rozpočtu je spracovaný v súlade s ustanovením § 10 ods. 3 až 7 zákona č. 583/2004 Z. z. o rozpočtových pravidlách územnej samosprávy a o zmene a doplnení niektorých zákonov v znení neskorších predpisov, vnútorne členený na:

a) bežný rozpočet, t.j. bežné príjmy a bežné výdavky,

b) kapitálový rozpočet, t.j. kapitálové príjmy a kapitálové výdavky,

c) finančné operácie.

**Navrhovaná zmena rozpočtu je spracovaná formou čiastkovej zmeny príjmov a výdavkov bežného a kapitálového rozpočtu, finančných operácií, spracované v tabuľkovej časti, stĺpec č. 5 – zmena č. 1 a stĺpec č. 6 – rozpočet po zmene s uvedením číselnej hodnoty ( bez znamienka \_ nárast pôvodne rozpočtovanej hodnoty, záporné znamienko \_ zníženie pôvodnej hodnoty) len v tých častiach rozpočtu, ktorých sa predmetné zmeny rozpočtu dotýkajú.** Výdavková časť rozpočtu je rozdelená na programy, pričom pri každom programe sú uvedené príjmy, ktoré tvoria zdroj krytia výdavkov tohto programu.

Návrh zmeny rozpočtu obsahuje **predpokladaný** (v čase predkladania návrhu na zmenu) **objem podielu na daniach** v správe štátu podľa zák. č. 564/2004 Z.z. v platnom znení (výnos dane z príjmov FO).

**VecnÁ správnosť rozpočtu**

Z vecného hľadiska návrh zmeny rozpočtu mesta obsahuje zmeny spočívajúce v časti bežných a kapitálových príjmov, bežných a kapitálových výdajov, v oblasti príjmových a výdavkových finančných operácií v rámci 13-tich programov v členení :

* **programy bez zmeny** : v časti **Bežné výdavky a Kapitálové výdavky :**

Program 5: Bezpečnosť\_bežné výdavky a kapitálové výdavky;

Program 9 : Životné prostredie\_bežné výdavky a kapitálové výdavky;

Program 10 : Rozvoj bývania\_bežné výdavky;

Program 11 : Šport a kultúra\_kapitálové výdavky;

* **programy so zmenou** : v časti **Bežné príjmy**; **Kapitálové Príjmy, Bežné výdavky a Kapitálové výdavky :**

Program 1: Činnosť MsZ, MsR a komisií MsZ\_bežné výdavky;

Program 2 : Samosprávne činnosti MsÚ\_bežné výdavky a kapitálové výdavky;

Program 3 : Služby občanom\_bežné výdavky;

Program 4 : Interné služby\_ bežné výdavky;

Program 6 : Menšie obecné služby a podpora regionálnej a miestnej zamestnanosti\_bežné výdavky;

Program 7: Spoločný obecný úrad pre územné rozhodovanie a stavebný poriadok\_bežné výdavky;

Program 8 : Doprava a pozemné komunikácie\_bežné výdavky;

Program 10 : Rozvoj bývania\_kapitálové výdavky;

Program 11 : Šport a kultúra\_bežné výdavky;

Program 12 : Školstvo\_bežné výdavky a kapitálové výdavky;

Program 13 : Sociálne služby\_bežné výdavky;

Výdavková časť rozpočtu je rozdelená na tri časti :

* výdavky - programy č. 1 až č.13. V tejto časti rozpočtu sú uvedené bežné a kapitálové výdavky, spolu s rozpisom jednotlivých druhov príjmov ako zdrojov krytia výdavkov konkrétneho programu,
* kapitálové výdavky - kapitálová časť rozpočtu - osobitná časť, ktorá vykazuje kapitálové príjmy a výdavky v sumári,

Posudzovaný **návrh zmeny rozpočtu mesta je výsledkom :**

* **predpokladaného** (zreálneného) **vývoja príjmovej časti** rozpočtu (hlavne v časti daňových príjmov t.z. príjmov zo štátneho rozpočtu,
* **zapracovaných zmien programového rozpočtu mesta** prostredníctvom rozpočtových opatrení v oblasti bežných výdavkov v príslušnom rozpočtovom období a v rámci príslušného programového rozpočtu v jednotlivých položkách funkčnej a ekonomickej klasifikácie v rozsahu udeleného súhlasu na vykonávanie zmien rozpočtu mesta primátorom mesta,
* **zapracovaných požiadaviek z rokovaní mestského zastupiteľstva** a požiadaviek jednotlivých oddelení, organizácií a obchodných spoločností mesta, zabezpečenia chodu hospodárstva územnej samosprávy**,**
* **výdavkov vyplývajúcich z hospodárenia mesta** v období od 01.01.2016 do 31.03.2016 (I. Q).

|  |  |  |  |
| --- | --- | --- | --- |
| **Vývoj schváleného rozpočtu mesta na rok 2016 po navrhovanej zmene** | | | **v €** |
|  | **Schválený rozpočet** | **Zmena č. 1** | **Rozpočet po zmene** |
| Bežné príjmy | 9.049.696,0 | 415.393,0 | 9.465.689,0 |
| Bežné výdavky | 8.268.700,0 | 281.797,0 | 8.550.497,0 |
| **Výsledok hospodárenia** | **780.996,0** | **134.196,0** | **915.192,0** |
|  |  |  |  |
| Kapitálové príjmy | 469.054,0 | 793.023,0 | 1.262.077,0 |
| Kapitálové výdavky | 918.611,0 | 1.667.135,0 | 2.585.746,0 |
| **Výsledok hospodárenia** | **-449.557,0** | **-874.112,0** | **-1.323.669,0** |
|  |  |  |  |
| Finančné operácie - príjmová časť | 415.782,0 | 733.280,0 | 1.149.062,0 |
| Finančné operácie - výdavková časť | 747.221,0 | -6.636,0 | 740.585,0 |
| **Výsledok hospodárenia** | **-331.439,0** | **739.916,0** | **408.477,0** |
|  |  |  |  |
| **Príjmy celkom** | **9.934.532,0** | **1.942.296,0** | **11.876.828,0** |
| **Výdavky celkom** | **9.934.532,0** | **1.942.296,0** | **11.876.828,0** |
|  |  |  |  |
| **Výsledok hospodárenia celkom** | **0,0** | **0,0** | **0,0** |

**Na základe uvedeného prehľadu zmien je možné konštatovať, že bežný rozpočet je po 1. zmene navrhovaný ako prebytkový, vo výške 915.192,0 €,** pri plánovanom objeme bežných príjmov vo výške 9.465.689,0 € a plánovanom objeme bežných výdavkoch vo výške 8.550.497,0 €. Navrhovanou úpravou rozpočtu dochádza k zvýšeniu bežných príjmov o 4,39% a zároveň zvýšeniu bežných výdavkov o 3,30%, v dôsledku čoho dochádza k zvýšeniu prebytku bežného rozpočtu o 14,66%. V kapitálovej časti dochádza k navýšeniu schodku o 66,03 %, v oblasti finančných operácií dochádza k obratu, kde sa časť rozpočtu dostáva zo schodku o prebytku.

**Záver**

Princíp rozpočtového hospodárenia znamená, že obec či mesto je povinné vychádzať z rozpočtového výhľadu ako pomocného nástroja vo finančnom riadení, hospodáriť v súlade so schváleným rozpočtom, ktorý sa zostavuje ako vyrovnaný alebo prebytkový. Zároveň platí, že všetky prijaté rozhodnutia a regulácie by mali byť pod ustavičným monitoringom nielen z finančného, ale aj procesného hľadiska (audit činností). **V priebehu rozpočtového roka musí sledovať vývoj svojho hospodárenia a v prípade potreby prijímať potrebné opatrenia, príp. reagovať na zníženie plnenia rozpočtu v oblasti príjmov viazaním rozpočtových výdavkov a pod.**

**Návrh zmeny rozpočtu mesta je zostavený v súlade s platnou legislatívou, (v čase spracovávania návrhu), ktoré predkladateľ uvádza vo svojom návrhu. Všeobecné záväzné nariadenia a interné riadiace akty, ktoré by boli podkladom pre prípravu a predchádzali spracovaniu rozpočtu, predkladateľ neuvádza. Z hľadiska metodickej a formálnej správnosti predložený návrh na zmenu je spracovaný do programov, podprogramov, čím zvyšuje informačnú hodnotu návrhu. Návrh zmeny rozpočtu je spracovaný na požadovanej odbornej, kvalitatívnej úrovni, v textovej a tabuľkovej podobe s uvedením číselných a štatistických hodnôt\_plnenia čerpania rozpočtovej položky k 31.3.2016, doplnený o textovú časť zdôvodnenia zmeny v klesajúcich alebo narastajúcich trendoch jednotlivej položky.**

V prípade schválenia navrhovanej zmeny rozpočtu bude výsledkom hospodárenia bežného rozpočtu prebytok príjmov nad výdavkami vo výške **915.192,0,0 €,** výsledkom hospodárenia kapitálového rozpočtu bude schodok vo výške **1.323.669,0 €**. Tempo rastu celkových príjmov je mierne vyššie ako tempo rastu výdavkov. **Predpokladaný schodok kapitálového rozpočtu je krytý prebytkom bežného rozpočtu vo výške 69,14 % a vplyvom finančných operácií vo výške 30,86%. Navrhovaný spôsob financovania straty v kapitálovej časti rozpočtu naberá pozitívny trend v oblasti finančných procesov, tokov. Predložený návrh č. 1 zmeny Programového rozpočtu Mesta Stará Ľubovňa na rok 2016 je spracovaný ako vyrovnaný.**

Predložený návrh zmeny rozpočtu mesta obsahuje predovšetkým zmeny vyplývajúce z **predpokladaného** (zreálneného) **vývoja príjmovej časti** rozpočtu, **vykonaných zmien programového rozpočtu mesta** prostredníctvom rozpočtových opatrení, **zapracovaných požiadaviek z rokovaní mestského zastupiteľstva** a požiadaviek jednotlivých oddelení, organizácií a obchodných spoločností mesta, zabezpečenia chodu hospodárstva územnej samospráv a **výdavkov vyplývajúcich z hospodárenia mesta.**

Po oboznámení sa a posúdení návrhu zmeny rozpočtu mesta je možné **konštatovať, že navrhovaný rozpočet je zostavený v požadovanej kvalite a štruktúre, vychádza z reálnych prepočtov podľa platných právnych noriem. Zároveň je možné konštatovať, že Mesto Stará Ľubovňa v roku 2016 navrhuje celkový rozpočet príjmov a výdavkov vyšší oproti skutočnému rozpočtu roku 2016.**

**Návrh programového rozpočtu je alokovaný do 13 programov. V číselnom vyjadrení predstavuje predpokladané použitie finančných prostriedkov.** V jednotlivých programoch je premietnutá celá činnosť mesta vrátane zabezpečenia predpokladaných rozvojových programov mesta.

Návrh programového rozpočtu zároveň **posilňuje zodpovednosť za nakladanie s verejnými zdrojmi, a tým podporuje aj manažovanie rozpočtových výdavkov**. Jeho prednosťou je skvalitňovanie informácií potrebných pre rozhodovanie o výdavkoch. Umožňuje identifikovať zmysel používania verejných zdrojov pri napĺňaní navrhovaných cieľov a zámerov. Vybudovať systém územnej samosprávy na dobré verejné rozhodnutia je náročná analytická, manažérska a politicko - spoločenská úloha. Vyžaduje si politickú podporu, zdokonalenie metodického rámca a personálne a finančné kapacity.

Z vyššie uvedených dôvodov a na základe možných výsledkov predkladaného návrhu rozpočtu mesta **o d p o r ú č a m** **uplatňovať väčšiu osobnú zainteresovanosť valného zhromaždenia, vedúcich oddelení a konateľov obchodných spoločností ako správcov príjmovej a výdavkovej časti programov pri tvorbe, napĺňaní, správe a čerpaní programového rozpočtu mesta** za účelom vytvárania dostatočných vlastných (nie dlhových) finančných zdrojov pre ďalšie zhodnocovanie majetku a rozvoja mesta. **Robiť dobré rozhodnutia vo verejnom záujme znamená dospieť s danými prostriedkami a v rámci existujúcich obmedzení k najlepšej možností, ktoré máme realisticky k dispozícií**. Veľkou výzvou je dosiahnuť úspory nielen pri koncentrácií pozornosti a úsilia na najzásadnejšie priority, ale prehodnotiť finančné toky a verejné výdavky v rámci jednotlivých programov (prerozdelenie činností vykonávaných v rámci príspevku, prípadne obchodnej činnosti obchodných spoločností v zriaďovateľskej pôsobnosti mesta), ktoré budú v dlhšom časovom horizonte prinášať benefit, pridanú hodnotu v oblasti regenerácie vlastných a zverených technických, hmotných a nehmotných investícií.

Súčasne s navrhovanými krokmi odporúčam **zavádzať do praxe opatrenia uvedené v materiály „Stanovisko HK k návrhu Záverečného účtu a výročnej správy Mesta Stará Ľubovňa, rozpočtových organizácií a príspevkovej organizácie VPS za rok 2015“ zo dňa 6.4.2016**.

V Starej Ľubovni, dňa 30.5.2016